《治平丙午仲冬中澣游释迦寺登环翠阁》
宋代·章岘

吏局区区得暇难，倚崖高阁暂登攀。
群峰半出重林外，小艇横浮一水间。
霜叶信风随鸟逝，晚云沉石伴僧闲。
夕阳欲下犹回恋，更鼓清琴数弄还。

作者简介：章岘，字伯瞻，浦城（今属福建）人。岷弟。仁宗天圣八年（一○三○）进士（明嘉靖《建宁府志》卷一五）。官太常博士（《文恭集》卷一四《章岘可太常博士制》）。嘉祐五年（一○六○），以职方员外郎知江阴（明嘉靖《江阴县志》卷一二）。英宗治平中，官提点广南西路刑狱、转运使，迁太常少卿（清嘉庆《广西通志》卷二一七《金石三》）。终金紫光禄大夫（《建宁府志》卷一五）。今录诗七首。